'Nou kan Wayde nóg beter by Spele opdaag' | Netwerk24
Deur Wim Pretorius 26 Maart 2020 07:14
Die Olimpiese kampioen Wayde van Niekerk sê dis jammer dat hy nou ’n jaar langer sal moet wag om sy titel te verdedig, maar hy en sy afrigter sien ook positiewes in die uitstel van die Olimpiese spele.
Van Niekerk se afrigter, Ans Botha, het Woensdag gesê haar atleet sal die 21 dae van inperking wat Donderdagnag begin, gebruik om heeltemal af te skakel en sy liggaam ’n blaaskans te gee.
Die A-span! Wayde van Niekerk en Ans Botha bly albei steeds positief nadat die Olimpiese Spele in Tokio uitgestel is tot 2021. Foto: Gallo Images
“Hy is nou op ’n plek waar 21 dae van algehele rus absoluut geen afbreuk sal doen aan die basis waaraan ons die laaste tyd so hard gewerk het nie,” sê Botha. “(Die inperking) bied ons ’n geleentheid om hom af te haal (van sy oefenprogram) sodat sy liggaam weer reserwes kan bou.
“Wat die uitstel van die Spele betref het ons nou die kans om Wayde beter en sterker te kry. Ek glo en vertrou alles sal goed uitwerk en dat hy gereed sal wees om sy heel beste te lewer wanneer die Olimpiese Spele plaasvind. Ek en Wayde is op dieselfde golflengte daaroor. Ons glo dinge gebeur nie sonder ’n spesifieke rede of doel nie.”
Ek het nou meer tyd om voor te berei, te werk en in die res van my loopbaan te belê – meer tyd om sterker te word en nóg beter te wees by die Olimpiese Spele.
“Ons wil graag vanjaar ’n wedloop of drie op internasionale vlak inwerk om Wayde weer in die roetine te kry van deelneem op daardie vlak. Natuurlik hang dit af van die situasie in die wêreld in daardie stadium en of dit veilig gaan wees om Europa toe te gaan.”
Ans Botha, Wayde van Niekerk se afrigter, in 2017 voordat die Springbokke die All Blacks gepak het op Nuweland. Foto: Gallo Images
Van Niekerk se laaste internasionale wedloop was op 10 Augustus 2017 in die eindronde van die 200 m by atletiek se Wêreldkampioenskap in Londen. Hy het toe die silwer medalje gevoeg by die goud wat hy twee dae voor dit in die 400 m verower het.
Nadat hy later daardie jaar ’n kniebesering in ’n raakrugbywedstryd opgedoen het, het hy 2018 se Statebondspele en 2019 se Wêreldkampioenskap gemis.
Nou het ’n situasie wat heeltemal uit sy hande is, sy terugkeer na die internasionale verhoog verder vertraag, maar Van Niekerk is nie in sak en as daaroor nie.
“Ek probeer die positiewe kant sien. Ek het nou meer tyd om voor te berei, te werk en in die res van my loopbaan te belê – meer tyd om sterker te word en nóg beter te wees by die Olimpiese Spele. Tokio is net nog ’n tree in die hele nalatenskap wat ek wil laat.”
Akani Simbine. Foto: Reuters
* Van Niekerk se goeie vriend, die naelloop-ster Akani Simbine, het ook gemengde gevoelens oor die uitstel van die Spele.
“Maar ek is ook nogal hartseer daaroor, want dit was die jaar waarna ons opgebou het. Om nou nog ’n jaar te wag, was nie deel van ons planne nie.”
Meer oor: Akani Simbine | Ans Botha | Olimpiese Spele | Atletiek | Wayde Van Niekerk | Tokio Spele | Koronavirus | Covid-19
Wayde van Niekerk oefen soos normaal
Wayde van Niekerk: Ek glo ek is terug
KYK: Koue weer hou Wayde terug